ข้อบัญญัติองค์การบริหารส่วนตำบลด่านช้าง เรื่อง การลดหย่อนภาษีบำรุงท้องที่ พ.ศ. 2557
ข้อบัญญัติองค์การบริหารส่วนตำบลด่านช้าง
ข้อบัญญัติองค์การบริหารส่วนตำบลด่านช้าง
เรื่อง
การลดหย่อนภาษีบำรุงท้องที่ พ.ศ. ๒๕๕๗[๑]
 

โดยที่การสมควรตราข้อบัญญัติองค์การบริหารส่วนตำบลด่านช้าง
ว่าด้วยการลดหย่อนภาษีบำรุงท้องที่

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลด่านช้าง โดยได้รับความเห็นชอบของสภาองค์การบริหารส่วนตำบลด่านช้างและนายอำเภอบรรพตพิสัย
จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลด่านช้าง
เรื่อง การลดหย่อนภาษีบำรุงท้องที่ พ.ศ. ๒๕๕๗

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลด่านช้างตั้งแต่วันที่ได้ติดประกาศไว้โดยเปิดเผย
ณ ที่ทำการองค์การบริหารส่วนตำบลด่านช้างแล้วเจ็ดวัน

ข้อ
๓ บรรดาข้อบัญญัติ กฎ ข้อบังคับ
ระเบียบ และคำสั่งอื่นใดในส่วนที่ตราไว้แล้วในข้อบัญญัตินี้ หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า พื้นที่ดิน
และให้ความหมายรวมถึง พื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดา หรือนิติบุคคลซึ่งมีกรรมสิทธิ์ในที่ดิน
หรือครอบครองอยู่ในที่ดินที่เป็นกรรมสิทธิ์ของเอกชน
ที่อยู่อาศัย หมายความว่า บ้านเรือน ตึก กระท่อม
หรือสิ่งปลูกสร้างที่คล้ายคลึงใด ๆ ที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพ
หรือยังชีพของเจ้าของที่ดิน ไม่ว่าจะเป็นสัตว์ปีก แมลง สัตว์บก สัตว์น้ำ
หรือสัตว์ครึ่งบกครึ่งน้ำใด ๆ ก็ตาม โดยการเลี้ยงสัตว์ในที่ดินดังกล่าว
อาจเป็นสถานที่ให้อาหารสัตว์หรือแหล่งอาหารของสัตว์หรือแหล่งพักนอนของสัตว์
แหล่งควบคุมกักกันสัตว์หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ประโยชน์ในการเพาะปลูกพืชผลที่เป็นประโยชน์ในการประกอบอาชีพหรือยังชีพ
โดยอาจเป็นพืชล้มลุก พืชยืนต้น หรือพืชน้ำใด ๆ ก็ตามของเจ้าของที่ดิน
ปี หมายความว่า ปีปฏิทิน

ข้อ
๕ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตตำบลด่านช้าง
และใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตนหรือประกอบกสิกรรมของตนในเขตองค์การบริหารส่วนตำบลด่านช้าง
ให้ลดหย่อนสำหรับที่ดินที่อยู่ในเขตองค์การบริหารส่วนตำบลด่านช้างได้จำนวนสามไร่
การลดหย่อนภาษีบำรุงท้องที่ตามวรรคหนึ่ง
เจ้าของที่ดินรายหนึ่งหรือหลายรายรวมกัน ให้ได้รับการลดหย่อนภาษีบำรุงท้องที่ตามข้อบัญญัตินี้สำหรับที่ดินแปลงเดียวเพียงคราวเดียว

ข้อ
๖ ให้นายกองค์การบริหารส่วนตำบลด่านช้างเป็นผู้รักษาการให้เป็นไปตามข้อบัญญัตินี้
และให้มีอำนาจออกข้อบัญญัติ ระเบียบ คำสั่ง
และประกาศเพื่อปฏิบัติให้เป็นไปตามข้อบัญญัตินี้


ประกาศ ณ วันที่ ๘
พฤษภาคม พ.ศ. ๒๕๕๗
จำปี ติดยงค์
นายกองค์การบริหารส่วนตำบลด่านช้าง







ปริยานุช/จัดทำ
๙ กุมภาพันธ์
๒๕๕๙

ปุณิกา/ตรวจ
๙ กุมภาพันธ์
๒๕๕๙







[๑] ราชกิจจานุเบกษา
เล่ม ๑๓๓/ตอนพิเศษ ๓๓ ง/หน้า ๒๘/๔ กุมภาพันธ์ ๒๕๕๙